" Shogun " (în original, "Shōgun") este cel mai renumit roman al scriitorului James Clavell, publicat în anul 1975. Este primul roman (conform ordinii cronologice) a seriei de romane Saga Asiatică. Cartea a devenit un bestseller, fiind tradusă în numeroase limbi și ecranizată în anul 1980 într-un serial de televiziune. Având acțiunea plasată în Japonia feudală, în jurul anului 1600, cu câteva luni înaintea Bătăliei de la Sekigahara, subiectul romanului este ascensiunea unui daimyo, seniorul Toranaga, în realitate Ieyasu Tokugawa, spre shogunat. Istoria este văzută prin ochii unui marinar englez, John Blackthorne, în realitate William Adams.